## Pravilnik o stavljanju na tržište sjemena žitarica

### NN 92/2006 (17.8.2006.), Pravilnik o stavljanju na tržište sjemena žitarica

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2157**

Na temelju članka 2. stavka 3., članka 9. stavka 3., članka 12. stavka 6.,
članka 13. stavka 4., članka 14. stavka 5., članka 15. stavka 4., članka 16.
stavka 5., članka 17. stavka 3., članka 18. stavka 4., članka 19. stavka 6.,
članka 20. stavka 11., članka 21. stavka 2. i 5., članka 22. stavka 3., članka
23. stavka 2. i 9., članka 24. stavka 3., članka 25. stavka 3., članka 27.
stavka 3., članka 28. stavka 4. i 5., članka 29. stavka 9., članka 31. stavka 3.
i članka 73. stavka 2. Zakona o sjemenu, sadnom materijalu i priznavanju sorti
poljoprivrednog bilja (»Narodne novine« broj 140/05) ministar poljoprivrede,
šumarstva i vodnoga gospodarstva donosi

## PRAVILNIK

### O STAVLJANJU NA TRŽIŠTE SJEMENA ŽITARICA

OPĆE ODREDBE

*Sadržaj Pravilnika*

Članak 1.

Ovim Pravilnikom propisuju se vrste žitarica koje se mogu certificirati i uvjeti
certifikacije sjemena; kategorije sjemena pojedinih vrsta žitarica i uvjeti
kojima moraju udovoljiti pojedine kategorije sjemena; uvjeti proizvodnje sjemena
žitarica; uvjeti i postupak stručnog nadzora i nadzora pod stručnom kontrolom za
pojedine vrste bilja i njihove kategorije sjemena; program osposobljavanja i
uvjeti za ovlašćivanje osoba za obavljanje nadzora; uvjeti koje moraju
ispunjavati dobavljači poljoprivrednog sjemena; način i vrijeme prijave za
nadzor; obrazac Izvješća; obrazac Uvjerenja o priznavanju sjemenskog usjeva;
sadržaj i način vođenja evidencije o izdanim obrascima; sadržaj, oblik i način
vođenja evidencije o masi preuzetoga naturalnog i dorađenog sjemena; uvjeti
pripremanja mješavine sjemena i postupak stručnog nadzora prilikom pripremanja
mješavine sjemena; minimalni zahtjevi o kvaliteti sjemena; veličina partije
sjemena za pojedinu vrstu bilja i njihove mješavine; stručno osposobljavanje
uzorkivača; metode uzorkovanja i ispitivanja kvalitete sjemena; nadzor rada
uzorkivača; nadzor rada laboratorija; obrazac Zahtjeva za izdavanje certifikata
o sjemenu; dokumentacija, sadržaj, oblik i način vođenja evidencije o izdanim
certifikatima o sjemenu; način i uvjeti provođenja naknadne kontrole za pojedine
vrste bilja; način i uvjeti pakiranja, plombiranja i označavanja sjemena za
pojedine vrste bilja i njihove kategorije sjemena; veličina sitnog pakiranja za
pojedine vrste bilja; uvjeti trgovine sjemena na veliko i malo; uvjeti
stavljanja na tržište sjemena koje je tretirano kemikalijama ili sredstvima za
zaštitu bilja i sjemena koje udovoljava uvjetima ekološke proizvodnje u
poljoprivredi; dokumenti koji prilikom uvoza moraju pratiti sjeme i/ili biti na
pakiranju; uvjeti za uvoz i stavljanje na tržište sjemena u pogledu pakiranja,
plombiranja i označavanja te način vođenja evidencije o uvezenim količinama
sjemena preko 2 kilograma.

Članak 2.

Odredbe ovog Pravilnika ne odnose se na sjeme namijenjeno izvozu.

POSEBNE ODREDBE

*Značenje izraza*

Članak 3.

Izrazi upotrijebljeni u ovom Pravilniku imaju sljedeće značenje:
1. Žitarice su biljke sljedećih vrsta namijenjene ratarskoj ili vrtlarskoj
proizvodnji, izuzev proizvodnje za ukrasne namjene:

|  |  |
| --- | --- |
| *Avena sativa*  L. | zob |
| *Hordeum vulgare*  L. | ječam |
| *Oryza sativa*  L. | riža |
| *Phalaris canariensis*  L. | kanarska trava |
| *Secale cereale*  L. | raž |
| *Sorghum bicolor*  (L.) Moench | sirak |
| *Sorghum sudanense*  (Piper) Stapf. | sudanska trava |
| *X Triticosecale*  Wittm. | pšenoraž |
| *Triticum aestivum*L. emend. Fiori et Paol. | pšenica |
| *Triricum durum*  Desf. | durum (tvrda) pšenica |
| *Triticum spelta*  L. | pravi pir |
| *Zea mays*  L. (partim) | kukuruz, osim šećerca i kokičara |

U žitarice se svrstavaju i hibridi *Sorghum bicolor* (L) Moench
X *Sorghum sudanense* (Piper) Stapf čije sjeme mora udovoljavati standardima
navedenim za roditeljske vrste.
2. *Sorte, hibridi i samooplodne linije* kukuruza i sirka:
a) *stranooplodna sorta* je zadovoljavajuće ujednačena i postojana sorta;
b) *samooplodna linija* je zadovoljavajuće ujednačena i postojana linija dobivena
samooplodnjom i odabirom kroz veći broj generacija ili drugom odgovarajućom
tehnikom;
c) *jednostruki hibrid* je prva generacija križanja koje je definirao oplemenjivač
između dvije samooplodne linije;
d) *dvostruki hibrid* je prva generacija križanja koje je definirao oplemenjivač
između dva jednostruka hibrida;
e) *trostruki hibrid* je prva generacija križanja koje je definirao oplemenjivač
između samooplodne linije i jednostrukog hibrida;
f) *sortno-linijski* ili *sortno-hibridni* (u daljnjem tekstu: top cross) je prva
generacija križanja koje je definirao oplemenjivač između samooplodne linije ili
jednostrukog hibrida i stranooplodne sorte;
g) *međusortni hibrid* je prva generacija križanja koje je definirao oplemenjivač
između dvije stranooplodne sorte.

*Sjeme žitarica i njegove kategorije*

Članak 4.

1) Na tržište se može staviti sjeme sljedećih žitarica kojima je u postupku
certifikacije potvrđena kategorija:

a) *Predosnovno sjeme* zobi, ječma, riže, pšenice, raži, tritikalea, durum (tvrde)
pšenice, pravog pira i drugih koje nije hibridno:
a) koje je proizvedeno pod odgovornošću oplemenjivača sukladno prihvaćenoj
praksi za održavanje sorte;
b) koje je namijenjeno za proizvodnju sjemena kategorije osnovno sjeme,
certificirano sjeme prve generacije ili certificirano sjeme druge generacije;
c) koje udovoljava uvjetima za osnovno sjeme iz Dodatka 1. i 2. koji su tiskani
uz ovaj Pravilnik i njegov su sastavni dio;
d) za koje je utvrđeno u službenom nadzoru da udovoljava uvjetima iz Dodatka 1.
ovoga Pravilnika, odnosno u službenom nadzoru ili nadzoru pod stručnom kontrolom
uvjetima iz Dodatka 2. ovoga Pravilnika.

b) *Osnovno sjeme* zobi, ječma, riže, pšenice, raži, tritikalea, durum (tvrde)
pšenice, pravog pira i drugih koje nije hibridno je ono:
a) koje je proizvedeno pod odgovornošću oplemenjivača iz predosnovnog sjemena;
b) koje je namijenjeno za proizvodnju sjemena kategorije certificirano sjeme
prve generacije ili certificirano sjeme druge generacije;
c) koje udovoljava uvjetima iz Dodatka 1. i 2. ovoga Pravilnika;
d) za koje je utvrđeno u službenom nadzoru da udovoljava uvjetima iz Dodatka 1.
ovoga Pravilnika, odnosno u službenom nadzoru ili nadzoru pod stručnom kontrolom
uvjetima iz Dodatka 2. ovoga Pravilnika.

c) *Osnovno sjeme* hibrida zobi, ječma, riže, raži, pšenice, durum (tvrde)
pšenice, pravog pira i samooplodne pšenoraži je ono:
a) koje je namijenjeno za proizvodnju hibrida;
b) koje udovoljava uvjetima iz Dodatka 1. i 2. ovoga Pravilnika za osnovno
sjeme;
c) za koje je utvrđeno u službenom nadzoru da udovoljava uvjetima iz Dodatka 1.
ovoga Pravilnika, odnosno u službenom nadzoru ili nadzoru pod stručnom kontrolom
uvjetima iz Dodatka 2. ovoga Pravilnika.

d) *Osnovno sjeme* kukuruza, sirka i sudanske trave Sorghum spp.:
1. Osnovno sjeme stranooplodnih sorti je sjeme:
a) koje je proizvedeno pod odgovornošću oplemenjivača u skladu s općeprihvaćenom
praksom za održavanje sorte;
b) koje je namijenjeno proizvodnji sjemena ove sorte, kategorije »certificirano
sjeme« ili top cross hibrida ili međusortnih hibrida;
c) koje udovoljava uvjetima iz Dodatka 1. i 2. ovoga Pravilnika;
d) za koje je utvrđeno u službenom nadzoru da udovoljava uvjetima iz Dodatka 1.
ovoga Pravilnika, odnosno u službenom nadzoru ili nadzoru pod stručnom kontrolom
uvjetima iz Dodatka 2. ovoga Pravilnika.
2. Osnovno sjeme samooplodnih linija je sjeme:
a) koje udovoljava uvjetima iz Dodatka 1. i 2. ovoga Pravilnika;
b) za koje je utvrđeno u službenom nadzoru da udovoljava uvjetima iz Dodatka 1.
ovoga Pravilnika, odnosno u službenom nadzoru ili nadzoru pod stručnom kontrolom
uvjetima iz Dodatka 2. ovoga Pravilnika.
3. Osnovno sjeme jednostrukih hibrida je sjeme:
a) koje je namijenjeno za proizvodnju dvostrukih ili trostrukih hibrida;
b) koje udovoljava uvjetima iz Dodatka 1. i 2. ovoga Pravilnika;
c) za koje je utvrđeno u službenom nadzoru da udovoljava uvjetima iz Dodatka 1.
ovoga Pravilnika, odnosno u službenom nadzoru ili nadzoru pod stručnom kontrolom
uvjetima iz Dodatka 2. ovoga Pravilnika.

e) *Certificirano sjeme* kanarske trave koje nije hibrid, raž, sirak, sudanska
trava i kukuruz te hibridi zobi, ječma, riže, pšenice, durum (tvrde) pšenice,
pravog pira i samooplodne pšenoraži je sjeme:
a) koje je direktno potomstvo osnovnog sjemena;
b) koje je namijenjeno za druge svrhe, a ne za daljnju proizvodnju sjemena;
c) koje udovoljava zahtjevima iz Dodatka 1. i 2. ovoga Pravilnika;
d) za koje je utvrđeno u službenom nadzoru ili u nadzoru pod stručnom kontrolom
da udovoljava uvjetima iz točke c) ovoga stavka.

f) *Certificirano sjeme prve generacije* zobi, ječma, riže, pšenoraži, pšenice,
durum (tvrda) pšenice, pravog pira, osim hibrida za bilo koju od navedenih vrsta
je sjeme:
a) koje je direktno potomstvo osnovnog sjemena;
b) koje je namijenjeno bilo za proizvodnju certificiranog sjemena druge
generacije ili za druge svrhe, a ne za daljnju proizvodnju sjemena;
c) koje udovoljava zahtjevima iz Dodatka 1. i 2. ovoga Pravilnika;
d) za koje je utvrđeno u službenom nadzoru ili nadzoru pod stručnom kontrolom da
udovoljava uvjetima iz točke c) ovoga stavka.

g) *Certificirano sjeme druge generacije* zob, ječam, riža, pšenoraž, pšenica,
durum (tvrda) pšenica, pravi pir, osim hibrida za bilo koju od navedenih je
sjeme:
a) koje je direktno potomstvo osnovnog sjemena ili certificiranog sjemena prve
generacije;
b) koje je namijenjeno za druge svrhe a ne za daljnju proizvodnju sjemena;
c) koje udovoljava zahtjevima iz Dodatka 1. i 2. ovoga Pravilnika;
d) za koje je utvrđeno u službenom nadzoru ili u nadzoru pod stručnom kontrolom
da udovoljava uvjetima iz točke c) ovoga stavka.

*Proizvodnja sjemena*

Članak 5.

1) Sjeme mogu proizvoditi pravne i fizičke osobe koje su upisane i registrirane
u Upisnik dobavljača poljoprivrednog sjemena (u daljnjem tekstu: Upisnik
dobavljača sjemena).
2) Dobavljač sjemena registriran za proizvodnju sjemena mora voditi evidenciju o
zasnovanoj proizvodnji za sjeme koje proizvodi na Obrascu broj 9. koji se nalazi
u Dodatku 6. koji je tiskan uz ovaj Pravilnik i njegov je sastavni dio.
3) Dobavljač sjemena registriran za proizvodnju sjemena mora voditi evidenciju o
zasnovanoj proizvodnji za sjeme koje proizvodi za izvoz sa sljedećim podacima:
proizvodna površina (broj katastarske čestice), masa proizvedenog sjemena,
vrsta, sorta, posijana i proizvedena kategorija, certifikat o sortnosti, zemlja
izvoza te o tome mora izvijestiti Zavod za sjemenarstvo i rasadničarstvo (u
daljnjem tekstu: Zavod) i nadležnu inspekciju.
4) Sjeme iz stavka 3. ovoga članka može se označiti certifikatom Organizacije za
ekonomsku suradnju i razvoj (u daljnjem tekstu: OECD) ukoliko je stručnim
nadzorom utvrđeno da sjeme ispunjava sve uvjete.

*Nadzor*

Članak 6.

1) Nadzor nad proizvodnjom sjemena provodi Zavod.
2) Zavod provodi stručni nadzor nad sjemenskim usjevima prema međunarodno
prihvaćenim metodama OECD-a koje su dostupne na web stranicama Zavoda.
3) Zavod može povjeriti dobavljaču da na vlastitoj proizvodnji provodi nadzor
nad utvrđivanjem uvjeta iz Dodataka 1. ovoga Pravilnika kao nadzor pod stručnom
kontrolom za kategorije certificirano sjeme, certificirano sjeme prve generacije
i certificirano sjeme druge generacije.
4) Zavod će ovlastiti dobavljača za provođenje nadzora prema stavku 3. ovoga
članka ako ima zaposlenog djelatnika kao nadzornika za obavljanje poslova
nadzora pod stručnom kontrolom, a koji:
a) je diplomirani inženjer agronomije/poljoprivrede ili magistar struke;
b) je završio obuku i ovlašten je za obavljanje stručnog nadzora pri Zavodu;
c) nema privatni interes u svezi provođenja nadzora;
d) je dao pismenu izjavu da će provoditi nadzor po istim pravilima kao što se
provodi službeni nadzor.
5) Zavod će priznati rezultate nadzora pod stručnom kontrolom iz stavka 3. ovoga
članka ukoliko budu ispunjeni sljedeći uvjeti:
1. da je dobavljač ovlašten za nadzor u skladu sa stavkom 4. ovoga članka;
2. da je sjemenski usjev koji se nadzire u skladu sa stavkom 3. ovoga članka
proizveden iz sjemena koje je prošlo službenu naknadnu kontrolu sa
zadovoljavajućim rezultatom;
3. da će nad sjemenskim usjevima iz stavka 3. ovoga članka biti proveden stručni
nadzor od strane Zavoda i to od ukupno prijavljenih površina nad kojima se
provodi nadzor pod stručnom kontrolom na 10 % površina za samooplodno bilje i 20
% površina za stranooplodno bilje;
4. da će 5% partija iz tako proizvedenog sjemena biti uključeno u naknadnu
kontrolu kako za laboratorijske analize tako i za provjeru sortne čistoće i
čistoće vrste.
6) U slučaju povrede pravila o stručnom nadzoru prilikom provođenja nadzora pod
stručnom kontrolom, nadzorniku za kojeg se utvrdi da je kriv bilo namjerno ili
nenamjerno Zavod će oduzeti ovlaštenje.
7) U slučaju povrede pravila o stručnom nadzoru svako certificiranje ispitivanog
sjemena rješenjem će biti poništeno uz zabranu stavljanja na tržište i
povlačenja eventualno prodanog sjemena, osim ako se dokaže da takvo sjeme i
dalje ispunjava sve propisane zahtjeve.

Članak 7.

1) Dobavljač sjemena podnosi prijavu za nadzor Zavodu u sljedećim rokovima:
– do 1. travnja za ozime žitarice;
– do 20. travnja za jare žitarice;
– do 20. svibnja za kukuruz i sirak;
– do 15. srpnja za heljdu i proso.
2) Prijava se podnosi na Obrascu broj 1. koji se nalazi u Dodatku 6. ovog
Pravilnika.
3) Prijaviti se mogu i sjemenski usjevi koji se nalaze u zadnjoj godini
ispitivanja, ali se Uvjerenje o priznavanju sjemenskog usjeva (u daljnjem
tekstu: Uvjerenje) izdaje samo za sortu koja je u međuvremenu priznata.
4) Uz prijavu se prilaže:
– Uvjerenje za sjeme iz domaće proizvodnje koje je proizvedeno u okviru nadzora
pod stručnom kontrolom;
– certifikat o sjemenu uz otpremnicu za sjeme iz domaće proizvodnje i sjeme iz
uvoza;
– skica lokacije, table na kojoj je zasijan sjemenski usjev;
– potvrda da se sorta nalazi u trećoj godini ispitivanja (ako sorta nije
priznata);
– uvjerenje održivača sorte ili linije o autentičnosti sorte ili linije za
proizvodnju predosnovnog sjemena i linija;
– odobrenje Ministarstva poljoprivrede, šumarstva i vodnoga gospodarstva (u
daljnjem tekstu: Ministarstvo) za proizvodnju sjemena za stranog partnera
ukoliko se sjeme proizvodi u skladu sa člankom 12. Zakona.

Članak 8.

1) Za svaku vrstu i kategoriju sjemena potrebno je obaviti određen broj pregleda
u tijeku uzgoja sjemenskog usjeva odnosno poslije žetve kako je utvrđeno u
Dodatku 1. ovoga Pravilnika, a prema metodama navedenim u članku 6. stavku 2.
ovoga Pravilnika.
2) Nakon obavljenog nadzora i nadzora pod stručnom kontrolom sastavlja se
Zapisnik. Obrazac Zapisnika nalazi se u Dodatku 6. ovoga Pravilnika.
3) Zapisnik se sastavlja posebno za svaku parcelu sjemenskog usjeva.
4) Iznimno od odredbe stavka 3. ovoga članka, s više parcela iste vrste, sorte i
kategorije sjemenskog usjeva i istog dobavljača sjemena koje nisu udaljene više
od 5 km jedna od druge, može se sastaviti jedan zajednički zapisnik ako se
obaveznim pregledom utvrdi da su na tim parcelama svi bitni elementi nadzora iz
Dodatka 1. ovoga Pravilnika potpuno identični.
5) Nadzor se obavlja u prisutnosti odgovorne osobe dobavljača sjemena koji je
prijavio sjemenski usjev za nadzor.
6) Nakon obavljenog nadzora i nadzora pod stručnom kontrolom Zavod podnosi
Ministarstvu Izvješće o obavljenom stručnom nadzoru nad sjemenskim usjevima (u
daljnjem tekstu: Izvješće). Obrazac Izvješća propisan je u Dodatku 6. ovoga
Pravilnika.

Članak 9.

1) Nakon obavljenih obveznih pregleda iz članka 8. stavak 1. ovoga Pravilnika i
ukoliko je utvrđeno da udovoljava uvjetima iz Dodatka 1. ovoga Pravilnika usjev
će se priznati sjemenskim, o čemu se izdaje Uvjerenje.
2) Obrazac Uvjerenja propisan je u Dodatku 6. ovoga Pravilnika.
3) Zavod odnosno dobavljač vodi evidenciju o izdanim Uvjerenjima na Obrascu broj
8. koji se nalazi u Dodatku 6. ovoga Pravilnika.

*Dorada sjemena*

Članak 10.

1) Dobavljač sjemena registriran za doradu mora voditi evidenciju o masi
preuzetoga naturalnoga i dorađenog sjemena u skladu s Obrascem 9.a koji se
nalazi u Dodatku 6. ovoga Pravilnika sa sljedećim podacima: naziv dobavljača,
vrsta, sorta, kategorija, broj Uvjerenja, masa preuzetog sjemena, masa dorađenog
sjemena.
2) U postupku dorade dobavljač vodi evidenciju iz stavka 1. ovoga članka na
Obrascu broj 9.c koji se nalazi u Dodatku 6. ovoga Pravilnika. Uz glavnu
evidenciju dobavljač vodi i pomoćnu evidenciju koja mora sadržavati minimalno
sljedeće podatke: broj dostavnice ili otpremnice, broj vozila i naziv skladišta
u koje je odloženo sjeme tijekom dopreme ili otpreme sjemena.
3) Nadzor nad postupanjem sa sjemenom u fazama iz članka 18. stavka 1. Zakona
vodit će se uvidom u evidencije i kontrolu stanja u objektima dobavljača.

Članak 11.

1) Na temelju odobrenja Zavoda sjeme žitarica može se staviti na tržište kao
mješavina sjemena različitih vrsta i sorti, ako znanstvena ili tehnička znanja
upućuju da su takve mješavine sjemena posebno učinkovite u sprječavanju širenja
određenih štetnih organizama.
2) U cilju izdavanja odobrenja iz stavka 1. ovoga članka do­bavljač sjemena
prijavljuje Zavodu proizvodnju mješavine iz stavka 1. ovoga članka s podacima o:
– dobavljaču (naziv i upisnički broj),
– podacima o sjemenskoj mješavini (oznaka, sastav mješavine obzirom na vrste i
sorte i težinski udio u % pojedinih komponenti),
– namjena mješavine uz koju prilaže znanstvene dokaze o učinkovitosti mješavine
sjemena u sprječavanju širenja određenih štetnih organizama.
3) Dobavljač sjemena registriran za doradu prilikom pripremanja mješavine vodi
evidenciju o komponentama mješavine sjemena na Obrascu broj 10. koji je propisan
u Dodatku 6. ovoga Pravilnika.
4) Nadzor nad pripremanjem mješavine sjemena provodi Zavod.

*Kvaliteta sjemena*

Članak 12.

Sjeme koje se stavlja na tržište mora udovoljavati uvjetima iz Dodatka 2. ovoga
Pravilnika.

Članak 13.

1) Za potrebe provjere sortne pripadnosti i ispitivanja kvalitete sjemena u
procesu certifikacije uzorci će se uzimati službeno ili pod službenom kontrolom.
2) Uzorkovanje pod službenom kontrolom obavlja uzorkivač upisan u Upisnik
uzorkivača sjemena (u daljnjem tekstu: Upisnik uzorkivača).
3) Uzorci se mogu uzimati samo iz homogenih partija, a mak­simalna težina
partije i minimalna težina uzorka propisani su u Dodatku 3. koji je tiskan uz
ovaj Pravilnik i njegov je sastavni dio.
4) Uzimanje uzoraka za ispitivanje kakvoće sjemena za inspek­cijske potrebe
provodi se prema International Seed Testing Association (ISTA) međunarodnima
metodama.
5) Način postupanja prilikom uzimanja uzoraka iz stavka 4. ovoga članka, te
broj, masa i označavanja uzoraka u inspekcijskom postupku propisano je u Dodatku
3. ovoga Pravilnika.

Članak 14.

1) Laboratorij upisan u Upisnik laboratorija za kontrolu kvalitete
poljoprivrednoga reprodukcijskog materijala (u daljnjem tekstu: Upisnik
laboratorija) ovlašten je za ispitivanje kvalitete sjemena.
2) Ispitivanje kvalitete sjemena provodi se prema ISTA međunarodnim metodama
čiji se službeni prijevod nalazi na web stranici Zavoda.
3) Naknadnom kontrolom Zavod provodi nadzor nad radom laboratorija.
4) Naknadna kontrola je ponovljeno ispitivanje kakvoće sjemena koju obavlja
Zavod.
5) Naknadnoj kontroli podliježe do 10% od ukupno certificiranih partija sjemena
u tijeku jedne godine.
6) Kao mjeru ujednačavanja primijenjenih metoda ispitivanja sjemena Zavod
organizira usporedna ispitivanja svih ovlaštenih laboratorija na istom uzorku
sjemena za sve vrste sjemena i sve analize.

Članak 15.

1) Osposobljavanje uzorkivača za uzorkovanje sjemena organizira i provodi Zavod
na zahtjev i o trošku kandidata za uzorkivača.
2) Program osposobljavanja uzorkivača nalazi se u Dodatku 7. koji je tiskan i
sastavni je dio ovoga Pravilnika.
3) Po uspješno završenoj obuci za uzorkivača sjemena Zavod izdaje svjedodžbu
temeljem koje se kandidat može upisati u Upisnik uzorkivača.
4) Zavod će ponoviti uzorkovanje na do 50% certificiranih partija sjemena na
kojima je obavljena naknadna kontrola iz članka 14. stavka 4. radi provjere rada
uzorkivača.
5) Zavod će obaviti ispitivanje sjemena na uzorku iz prethodnog članka te
usporediti rezultate sa rezultatima ispitivanja iz članka 14. stavka 4. ovoga
članka.
6) Zavod je dužan izvijestiti uzorkivača, laboratorij i nadležnu inspekciju o
rezultatima naknadne kontrole iz prethodnog stavka.

*Izdavanje certifikata*

Članak 16.

1) Dobavljač sjemena podnosi Zavodu Zahtjev za izdavanje certifikata (u daljnjem
tekstu: Zahtjev) uz otpremnicu i certifikata o sjemenu na pakiranju. Obrazac
Zahtjeva propisan je na Obrascu broj 11. koji se nalazi u Dodatku 6. ovoga
Pravilnika.
2) Uz Zahtjev se dostavlja i Izvješće o kakvoći sjemena ovlaštenog laboratorija
koji je izvršio ispitivanje kvalitete sjemena i Uvjerenje.
3) Na zahtjev dobavljača i ukoliko su ispunjeni uvjeti u skladu sa OECD shemom
za certificiranje Zavod će izdati OECD certifikat.
4) Zavod vodi evidenciju o izdanim certifikatima o sjemenu na Obrascu broj 12.
koji se nalazi u Dodatku 6. ovoga Pravilnika, a dobavljač vodi evidenciju o
sjemenu za koje se podnosi Zahtjev za izdavanje certifikata na Obrascu broj 12a.
koji se nalazi u Dodatku 6. ovoga Pravilnika.

Članak 17.

1) Zavod će priznati stručni nadzor i kategoriju u skladu s člank­om 4. ovoga
Pravilnika te izdati certifikat o sjemenu za sjeme:
– koje je proizvedeno izravno od osnovnog sjemena ili certificiranog sjemena
prve generacije, koje je nadzirano i za njega je izdan certifikat o sjemenu u
jednoj ili više država članica Zajednice ili u trećoj zemlji u kojoj je postupak
certifikacije istovjetan postupku utvrđenom propisima Zajednice ili koje je
proizvedeno iz križanja kategorije osnovnog sjemena, koje je certificirano u
državi članici Zajednice, s kategorijom osnovnog sjemena koje je certificirano u
trećoj zemlji u kojoj je postupak certifikacije istovjetan postupku utvrđenom
propisima Zajednice i
– ako je pobrano ili požeto u drugoj državi članici Zajednice i ako je pregledom
u polju sjeme udovoljilo uvjetima za izdavanje uvjerenja iz članka 15. stavka 2.
Zakona i za tu kategoriju udovoljava uvjetima kvalitete iz članka 19. stavka 6.
Zakona.
2) Zavod će priznati stručni nadzor i kategoriju u skladu sa člankom 4. ovoga
Pravilnika te izdati certifikat o sjemenu za sjeme:
– koje je proizvedeno izravno od osnovnog sjemena ili certificiranog sjemena
prve generacije, koje je stručno nadzirano i za njega je izdan certifikat o
sjemenu u jednoj ili više država članica Zajednice ili u trećoj zemlji, u kojoj
je postupak certifikacije istovjetan postupku utvrđenom propisima Zajednice, ili
koje je proizvedeno iz križanja kategorije osnovnog sjemena, koje je
certificirano u državi članici Zajednice, s kategorijom osnovnog sjemena koje je
certificirano u trećoj zemlji, i
– ako je pobrano ili požeto u trećoj zemlji u kojoj je postupak certifikacije
istovjetan s postupkom utvrđenim u propisima Zajednice i ako je pregledom u
polju sjeme udovoljilo uvjetima za izdavanje uvjerenja iz članka 15. stavka 2.
Zakona i za tu kategoriju udovoljava uvjetima kvalitete iz članka 19. stavka 6.
Zakona.
3) Zavod može izdati certifikat o sjemenu na pakiranju i certifikat o sjemenu uz
otpremnicu za sjeme koje nije konačno certificirano uz priznatu kategoriju ili
može priznati kategoriju u skladu s člankom 4. ovoga Pravilnika i prema tome
izdati odgovarajući certifikat o sjemenu na pakiranju i certifikat o sjemenu uz
otpremnicu ukoliko je sam obavio stručni nadzor u polju ili je o tome postigao
suglasnost s drugim nadležnim tijelom Zajednice koje je obavilo nadzor u polju i
izdalo certifikat o sjemenu koje nije konačno certificirano, te je time priznao
rezultate obavljenog nadzora u polju.
4) Zavod može izdati certifikat o sjemenu na pakiranju i certifikat o sjemenu uz
otpremnicu za sjeme koje nije konačno certificirano uz priznatu kategoriju
osnovno sjeme ili može priznati kategoriju osnovno sjeme u skladu sa člankom 4.
ovoga Pravilnika i prema tome izdati odgovarajući certifikat o sjemenu na
pakiranju i certifikat o sjemenu uz otpremnicu ukoliko je sam obavio stručni
nadzor u polju ili je o tome postigao suglasnost s drugim nadležnim tijelom
Zajednice koje je obavilo nadzor u polju i izdalo certifikat o sjemenu koje nije
konačno certificirano, te je time priznao rezultate obavljenog nadzora u polju.

*Pakiranje, plombiranje i označavanje sjemena*

Članak 18.

1) Pakiranja sjemena svih kategorija koja se stavljaju na tržište moraju biti
plombirana i označena pod stručnim nadzorom ili u okviru nadzora pod stručnom
kontrolom na način da se pakiranje ne može otvoriti bez oštećenja plombe ili
ostavljanja traga oštećenja na pakiranju ili certifikatu o sjemenu na pakiranju.
2) Pakiranje sjemena iz stavka 1. ovoga članka smatra se originalnim pakiranjem.
3) Zavod može povjeriti dobavljaču plombiranje i označavanje u okviru nadzora
pod stručnom kontrolom za sve kategorije sjemena.
4) Zavod će ovlastiti dobavljača za provođenje nadzora prema stavku 3. ovoga
članka ako ima zaposlenog djelatnika kao nadzornika za obavljanje poslova
nadzora pod stručnom kontrolom, a koji:
a) je diplomirani inženjer agronomije/poljoprivrede ili magistar struke;
b) je završio obuku i ovlašten je za obavljanje stručnog nadzora pri Zavodu;
c) nema privatni interes u vezi provođenja nadzora;
d) je dao pismenu izjavu da će plombiranje pakiranja i označavanje te vođenje
evidencija provoditi sukladno Zakonu i ovome Pravilniku.
5) Kod dobavljača koji su ovlašteni za provođenje nadzora prema stavku 3. ovoga
članka Zavod provodi stručnu kontrolu tako da postupak pakiranja, plombiranja i
označavanja koji provodi do­bavljač nadzire kod najmanje 5% partija sjemena.

Članak 19.

1) Pakiranja u partiji moraju biti jednake težine.
2) Pakiranja su plombirana kada su zatvorena prošivanjem ili lijepljenjem
strojem (toplinski, pod tlakom) i na drugi način (vreće s ventilom), ako su
konačno zatvorena. Kada se pakiranje zatvara vezivanjem vez se mora osigurati
metalnom ili plastičnom plombom. Na plombi mora biti vidljivo ispisana oznaka
pravne ili fizičke osobe koja je sjeme pakirala.
3) Zavod će obaviti provjeru ispravnosti plombiranja i označavanja pakiranja
sjemena kod dobavljača.
4) Dobavljač vodi knjigu evidencije plombiranja pakiranja u skladu s evidencijom
o masi preuzetog sjemena prema Obrascu 9.a koji se nalazi u Dodatku 6. ovoga
Pravilnika.

Članak 20.

1) Prilikom stavljanja na tržište pakiranje svih kategorija sjemena mora:
– biti označeno s vanjske strane certifikatom o sjemenu na pakiranju na način da
je certifikat koji prethodno nije upotrebljavan pričvršćen plombom na pakiranje.
Ako se upotrebljava certifikat s perforacijom takav certifikat se treba
pričvrstiti za pakiranje uzicom koja se pri tome mora plombirati.
– imati certifikat o sjemenu na pakiranju koji sadrži podatke propisane u
Dodatku 4. ovoga Pravilnika, na hrvatskom jeziku ili jednom od službenih jezika
Zajednice i u boji propisanoj za kategoriju sjemena:
– bijela s dijagonalnom ljubičastom crtom za predosnovno sjeme,
– bijela za osnovno sjeme,
– plava za certificirano sjeme i certificirano sjeme 1. generacije,
– crvena za certificirano sjeme 2. generacije,
– siva za sjeme koje nije konačno certificirano,
– zelena za mješavinu sjemena,
– narančasta za sjeme koje je u postupku upisa u Sortnu listu,
– smeđa za sjeme od sorte koja nije na Sortnoj listi Republike Hrvatske,
– popraćena certifikatom uz otpremnicu u boji istoj kao i certifikat o sjemenu
na pakiranju i koji sadrži najmanje podatke s certifikata o sjemenu na pakiranju
pod rednim brojem 3., 3.a, 4. i 5. propisane u Dodatku 4. ovoga Pravilnika na
hrvatskom jeziku ili jednom od službenih jezika Zajednice.
2) Za sjeme iz domaće proizvodnje Zavod izdaje certifikat uz otpremnicu koji
sadrži podatke s certifikata o sjemenu na pakiranju propisane u Dodatku 4. ovoga
Pravilnika i podatke sa izvješća o kakvoći sjemena iz članka 19. stavka 5.
Zakona.
3) Pakiranja sjemena mogu biti označena i certifikatom o sjemenu na pakiranju u
obliku naljepnice koje moraju biti pričvršćene tako da se njihovo skidanje ili
zamjena ne može napraviti bez oštećenja certifikata ili pakiranja.
4) Iznimno u odnosu na zahtjeve iz stavka 1. ovoga članka na tržište se može
staviti pakiranje sjemena na kojemu su podaci iz certifikata o sjemenu na
pakiranju u obliku neizbrisivog otiska na pakiranju.
5) Označavanje prema stavku 4. ovoga članka Zavod može odobriti dobavljaču koji
provodi plombiranje u skladu s člankom 18. stavak 1. i 4. ovoga Pravilnika uz
uvjet da dobavljač osigurava pouzdan sustav evidentiranja broja otisnutih
certifikata.
6) Zavod vodi evidenciju o označavanju iz stavka 4. ovoga članka s podacima o
dobavljaču i podacima o sjemenu.

Članak 21.

1) Pakiranja sjemena mogu biti označena i certifikatom pro­izvođača na način da
je certifikat proizvođača odvojen od certifikata iz članka 20. ovoga Pravilnika
ili je u formi proizvođačke informacije koja je otisnuta na pakiranju.
2) Certifikat proizvođača može sadržavati podatke i znak proizvođača, podatke s
certifikata o sjemenu na pakiranju i druge podatke vezane uz sjeme i proizvodnju
usjeva. Certifikat proizvođača ne smije biti u boji i formi službenog
certifikata o sjemenu na pakiranju iz članka 20. stavka 1. ovoga Pravilnika.
3) Pod proizvođačem u smislu stavka 1. i 2. ovoga članka podrazumijeva se
dobavljač koji sjeme stavlja na tržište.
4) Sjeme kategorija predosnovno i osnovno može se staviti na tržište i s
klijavošću manjom od navedene u Dodatku 2. ovoga Pravilnika uz obvezu da se
označi certifikatom o sjemenu na pakiranju u boji propisanoj za kategoriju te da
se na certifikatu o sjemenu na pakiranju stavi naznaka »sjeme smanjene
klijavosti«.
5) Način označavanja sjemena sorte koja je genetski modificirana mora biti u
skladu s posebnim propisima o genetski modificiranim organizmima.
6) Pakiranje sjemena kategorija osnovno i certificirano sjeme svih generacija na
certifikatu o sjemenu na pakiranju i certifikatu o sjemenu uz otpremnicu mora
sadržavati naznaku: »tretirano i naziv aktivne tvari sredstva za zaštitu bilja«.
U slučaju da sjeme nije tretirano sredstvom za zaštitu bilja naznačit će se:
»nije tretirano«.
7) Sjeme koje udovoljava zahtjevima iz članka 29. stavka 2. ovoga Pravilnika
može na certifikatu o sjemenu na pakiranju i certifikatu o sjemenu uz otpremnicu
kao i na certifikatu proizvođača sadržavati naznaku: »sjeme iz ekološke
proizvodnje«.
8) Sjeme koje ispunjava strože zahtjeve vezane uz prisutnost divlje zobi (Avena
fatua) može na certifikatu o sjemenu na pakiranju i certifikatu uz otpremnicu
imati naznaku: »ispunjava više zahtjeve na prisutnost Avena fatua«.
9) Uvjeti i način utvrđivanja prisutnosti divlje zobi iz stavka 8. ovoga članka
nalaze se u Dodatku 2. ovoga Pravilnika.

Članak 22.

1) Na tržište se može staviti i naturalno sjeme koje nije konačno certificirano.
2) Sjeme koje nije konačno certificirano stavlja se na tržište pakirano,
plombirano i označeno certifikatom o sjemenu na pakiranju i certifikatom o
sjemenu uz otpremnicu u sivoj boji s podacima u skladu s Dodatkom 5. koji je
tiskan uz ovaj Pravilnik i njegov je sastavni dio.
3) Sjeme iz stavka 2. ovoga članka mora imati Uvjerenje u skladu sa člankom 15.
stavkom 2. Zakona.

Članak 23.

1) U slučaju ponovnog pakiranja i plombiranja dobavljač Zavodu podnosi Zahtjev
za postupak ponovnog pakiranja i plombiranja sjemena. Obrazac Zahtjeva propisan
je u Dodatku 6. ovoga Pravilnika.
2) Skinute plombe i certifikati o sjemenu na pakiranju moraju se uništiti u
nazočnosti ovlaštene osobe Zavoda. O uništavanju plombi i certifikata o sjemenu
na pakiranju sastavlja se zapisnik.
3) Na certifikatima o sjemenu koje Zavod ponovno izdaje mora se naznačiti
činjenica prepakiranja, uz naznaku: »prepakirano« iza koje se navodi datum novog
plombiranja pakiranja i naziv ovlaštenog tijela koje je obavilo nadzor nad
postupkom prepakiranja.

Članak 24.

1) Sitno pakiranje je pakiranje sjemena žitarica kategorije osnovno sjeme,
certificirano sjeme, certificirano sjeme prve generacije, certificirano sjeme
druge generacije i mješavine sjemena žitarica do najviše 10 kg, osim za kukuruz
do najviše 1 kg i sirak do 0,5 kg.
2) Sitna pakiranja sjemena iz stavka 1. ovoga članka izuzeta su od odredbi o
pakiranju i plombiranju propisanih člankom 18. stavkom 1., člankom 19. stavkom
2. i člankom 20. ovog Pravilnika
3) Sitna pakiranja se zatvaraju na način da je onemogućeno njihovo otvaranje bez
oštećenja sistema zatvaranja ili oštećenja certifikata o sjemenu na pakiranju
ili pakiranja.
4) Sitna pakiranja se označavaju certifikatom proizvođača. Boja certifikata
proizvođača za pojedinu kategoriju jednaka je kao i certifikat o sjemenu na
pakiranju prema članku 20. stavku 1. ovoga Pravilnika.
5) Certifikat proizvođača iz stavaka 4. ovoga članka mora sadržavati podatke
koji se nalaze u Dodatku 4. ovoga Pravilnika.
6) Sitna pakiranja imaju sa stražnje strane pakiranja certifikat proizvođača na
kojem su otisnuti ili utisnuti podaci iz stavka 5. ovoga članka. Kod prozirnih
pakiranja certifikat proizvođača može se nalaziti i s unutarnje strane pod
uvjetom da je jasno vidljiv i čitljiv.

Članak 25.

1) Zavod će na zahtjev dobavljača, a ukoliko je iz ponovljenog ispitivanja
kvalitete sjemena utvrđeno da sjeme ispunjava zahtjeve iz Dodatka 2. ovoga
Pravilnika, izdati odobrenje dobavljaču da se na certifikatu o sjemenu uz
otpremnicu i certifikatu o sjemenu na pakiranju stavi naznaka: »ponovno
ispitano« te u nastavku mjesec i godina ponovljenog ispitivanja kvalitete
sjemena.
2) Uz zahtjev za stavljanje naznake: »ponovno ispitano« do­bavljač mora Zavodu
dostaviti i rezultat ispitivanja kvalitete sjemena ovlaštenog laboratorija.
3) Ponovljenim ispitivanjem kvalitete sjemena mora biti ispitana barem klijavost
sjemena.

*Stavljanje sjemena na tržište*

Članak 26.

1) Uz zahtjev za izdavanjem rješenja iz članka 28. stavka 1. podstavka 1. Zakona
dobavljač mora priložiti dokaz o provođenju znanstvenog ili selekcijskog rada,
te da je upisan i registriran u Upisniku dobavljača i registriran za proizvodnju
sjemena i održavanje sorti.
2) Dokazom iz stavka 1. ovoga članka smatra se Izjava o provođenju znanstvenog
ili selekcijskog rada ili Program znanstvenog ili selekcijskog rada.
3) Malim količinama sjemena, u skladu sa člankom 28. stavkom 1. podstavkom 1.
Zakona, smatraju se količine sjemena kukuruza do 100 kg, sirka do 10 kg i
ostalih žitarica do 1000 kg pojedinačno po vrsti i pojedinoj sorti.
4) Uz zahtjev za izdavanje rješenja iz članka 28. stavka 1. podstavka 2. Zakona
dobavljač mora priložiti dokaz da je za sortu podnijet zahtjev za upis u Sortnu
listu Republike Hrvatske.
5) Dokazom iz stavka 4. ovoga članka smatra se potvrda Zavoda da je sorta
uključena u postupak priznavanja.
6) Malim količinama sjemena u skladu s člankom 28. stavkom 1. podstavkom 2.
Zakona smatraju se količine sjemena kukuruza do 100 kg, sirka do 10 kg i ostalih
žitarica do 1.000 kg pojedinačno po vrsti i pojedinoj sorti.
7) Rješenjem će se odobriti stavljanje na tržište malih količina sjemena iz
stavka 6. ovoga članka u razdoblju od godinu dana.

Članak 27.

1) Sjeme sorti koje su označene kao »čuvani biljni genetski izvor« može se
staviti na tržište na području Republike Hrvatske.
2) Dobavljač sjemena koje je označeno kao »čuvani biljni genetski izvor« može
staviti na tržište sjeme kukuruza u količini do 200 kg, sirka do 20 kg i ostalih
žitarica do 2.500 kg pojedinačno po vrsti i pojedinoj sorti.
3) Uz Zahtjev za izdavanjem rješenja iz članka 28. stavka 2. Zakona podnositelj
Zahtjeva mora dostaviti dokaz da je evidentiran kao održivač takove sorte u
banci biljnih gena u skladu s člankom 6. Zakona.
4) O stavljanju na tržište sjemena temeljem rješenja iz stavka 3. ovoga članka
dobavljač mora voditi evidenciju pojedinačno po vrsti i pojedinoj sorti s
podacima o količini isporučenog sjemena, primatelju sjemena i lokaciji sjetve
sjemena.

Članak 28.

1) Na tržište se u skladu s člankom 28. stavkom 3. podstavkom 1. Zakona, može
staviti sjeme kategorije osnovno sjeme na razdoblje od godinu dana.
2) Sjeme iz stavka 1. ovoga članka koje se stavlja na tržište mora na
certifikatu o sjemenu na pakiranju i certifikatu o sjemenu uz otpremnicu biti
označeno u skladu sa člankom 21. stavkom 3. ovoga Pravilnika.
3) Sjeme sorte koja nije upisana u Sortnu listu Republike Hrvatske prilikom
stavljanja na tržište mora se označiti certifikatom o sjemenu u boji propisanoj
člankom 20. stavkom 1. ovoga Pravilnika.

Članak 29.

1) Sjeme koje je tretirano sredstvima za zaštitu bilja može se staviti na
tržište ukoliko je označeno u skladu s člankom 21. stavkom 5. ovoga Pravilnika.
2) Sjeme koje udovoljava uvjetima za ekološku proizvodnju mora pored zahtjeva iz
Zakona i ovoga Pravilnika ispunjavati i posebne zahtjeve utvrđene u propisima
koji uređuju ekološku proizvodnju.

Članak 30.

1) Trgovinom sjemena mogu se baviti pravne ili fizičke osobe koje su
registrirane za tu djelatnost.
2) Trgovinom sjemena na veliko može se baviti pravna ili fizička osoba koja ima
zaposlenoga diplomiranog inženjera agronomije/poljoprivrede studija
bilinogojstvo ili magistra struke.
3) Trgovinom sjemena na malo može se baviti pravna ili fizička osoba koja u
svakoj prodavaonici ima zaposlenog djelatnika sa završenim IV. stupnjem
obrazovanja poljoprivredne struke.
4) Pravne i fizičke osobe iz stavka 1. ovoga članka ne mogu prodavati sjeme
izvan prodavaonice.
5) Pravne i fizičke osobe iz stavka 1. ovoga članka dužne su sjeme držati u
uvjetima koji osiguravaju održavanje njegove kakvoće.

Članak 31.

1) Trgovina sjemena na veliko obavlja se u posebnim prostorijama ili u
skladištima za prodaju robe na veliko.
2) Sjeme u prijevozu te trgovini na veliko i malo mora biti odvojeno od štetnih
materijala, držano u uvjetima koji osiguravaju održavanje njegove kakvoće,
zaštićeno od oštećenja ili onečišćenja sjemena i pakiranja od herbicida, ostalih
hlapivih tvari, insekata, glodavaca i gljivica.
3) Pravne i fizičke osobe registrirane za obavljanje trgovine moraju imati
odvojeni prostor u skladištu u kojem će sjeme biti složeno po vrstama i sortama
na način da je omogućen nesmetan pristup i kontrola sjemena.
4) U prodavaonici sjemena, sjeme mora biti zaštićeno od izvora topline, zračenja
i vlage da ne dolazi do promjene boje na pakiranju i certifikatu o sjemenu na
pakiranju te da se kvaliteta sjemena može uspješno održati. Sjeme mora biti
odvojeno od drugih proizvoda koji na bilo koji način mogu umanjiti kakvoću
sjemena.

*Uvoz sjemena*

Članak 32.

1) Sjeme koje se uvozi mora biti originalno pakirano i označeno OECD
certifikatom na pakiranju izdanim od nadležnog tijela zemlje izvoznice ili
certifikatom nadležnog tijela zemlje izvoznice.
2) Svaku pošiljku partije sjemena koja se uvozi mora pratiti OECD certifikat o
sortnosti i ISTA certifikat o kakvoći sjemena koji ne može biti stariji od 8
mjeseci.
3) Za pošiljku sjemena iz uvoza smatra se da je istovjetna sjemenu proizvedenom
prema Zakonu i ovome Pravilniku ukoliko je OECD certifikat o sortnosti iz stavka
1. i 2. ovoga članka kao i certifikat o sortnosti nadležnog tijela zemlje
izvoznice izdan od nadležnog tijela zemlje i ako u pogledu sorte, kategorije i
kakvoće sjemena pošiljka sjemena udovoljava zahtjevima propisanim Zakonom i ovim
Pravilnikom.
4) Fitosanitarni inspektor prilikom pregleda pošiljke kontrolira da li je
dobavljač propisno upisan i registriran u Upisniku, da li je pakiranje sjemena
originalno pakirano i da li udovoljava uvjetima iz stavka 3. ovoga članka.
5) Uvoznik vodi evidenciju o uvezenim količinama sjemena preko 2 kg s podacima
o:
– vrsti,
– sorti,
– kategoriji,
– zemlji proizvodnje sjemena,
– nadležnom tijelu zemlje koje je izdalo certifikat o sortnosti,
– državi izvoznici,
– količini sjemena.
6) Obrazac evidencije iz stavka 5. ovoga članka propisan je u Obrascem 9.b koji
se nalazi u Dodatku 6. ovoga Pravilnika.
7) Izvješće o uvezenim količinama sjemena preko 2 kg uz navođenje podataka iz
Obrasca 9.b uvoznik dostavlja Zavodu najkasnije u roku 30 dana od dana uvoza.
8) U slučaju uvoza sjemena u skladu s odredbom članka 31. stavak 1. Zakona, po
pojedinom uzorku sjemena bilo da se radi o populaciji, sorti, hibridu ili
samooplodnoj liniji može se uvesti do 5 kg sjemena kukuruza i sirka, odnosno do
10 kg sjemena ostalih žitarica.
9) U slučaju uvoza sjemena u skladu sa odredbom članka 73. stavka 1. Zakona,
građani Republike Hrvatske mogu uvesti do 10 kg žitarica, kukuruza do 1 kg i
sirka do 0,5 kg.

PRIJELAZNE I ZAVRŠNE ODREDBE

Članak 33.

Danom stupanja na snagu ovoga Pravilnika prestaju važiti odredbe Pravilnika o
stručnom nadzoru nad sjemenskim usjevima poljoprivrednog bilja (»Narodne novine«
broj 4/05) i odredbe Pravilnika o temeljnim zahtjevima kakvoće, načinu
ispitivanja, pakiranju i deklariranju sjemena poljoprivrednog bilja (»Narodne
novine« broj 4/05, 49/05, 94/05 13/06 i 73/06) u dijelu koji se odnosi na
žitarice.

Članak 34.

Ovaj Pravilnik objavljuje se u »Narodnim novinama«, a stupa na snagu od 1.
siječnja 2008. godine.

Klasa: 011-02/06-01/64
Urbroj: 525-2-06-1
Zagreb, 30. lipnja 2006.

Ministar
**Petar Čobanković**, v. r.

DODATAK 1.

UVJETI KOJIMA MORAJU UDOVOLJAVATI SJEMENSKI
USJEVI

1. Plodosmjena mora biti u skladu s usjevom koji se proizvodi. Na polju ne smije
biti samoniklih biljaka od prethodnog usjeva.
2. Usjev će udovoljavati sljedećim standardima vezano uz udaljenost od susjednih
izvora peludi koja može rezultirati nepoželjnim stranim oprašivanjem te naročito
u slučaju sirka, od izvora Sorghum halepense:

|  |  |
| --- | --- |
| Usjev | Minimalna udaljenost |
| 1 | 2 |
| *Phalaris canariensis*, *Secale cereale* osim |  |
| hibrida: |  |
| – za proizvodnju osnovnog sjemena | 300 m |
| – za proizvodnju certificiranog sjemena | 250 m |
| *Sorghum* spp. | 300 m |
| *Triticosecale*, samo-oplodne sorte |  |
| – za proizvodnju osnovnog sjemena | 50 m |
| – za proizvodnju certificiranog sjemena | 20 m |
| *Zea mays* | 200 m |

Te se udaljenosti mogu zanemariti ako postoji dovoljna
zaštita od bilo kakvoga nepoželjnoga stranog oprašivanja.
3. Usjev će imati dovoljan identitet i čistoću sorte ili u slučaju usjeva
samooplodne linije, dovoljan identitet i čistoću svojstava. Za proizvodnju
sjemena hibridnih sorti, gore navedene odredbe također će se primjenjivati na
svojstva komponenata, uključujući mušku sterilnost ili obnovu plodnosti.
Usjev *Oryza sativa, Phalaris canariensis, Secale cereale* ako nisu hibridi,
*Sorghum* spp. i *Zea mays* udovoljavati će sljedećim standardima ili ostalim
uvjetima:

A. *Phalaris canariensis, Secale cereale* osim hibrida:
Broj biljaka u usjevu, za koje se prepoznaje da očito nisu pravi pripadnici
sorte neće premašivati:
– jednu na 30 m2 za proizvodnju osnovnog sjemena,
– jednu na 10 m2 za proizvodnju certificiranog sjemena.

B. *Zea mays:*
(a) postotak biljaka za koje se prepoznaje da očito nisu pravi pripadnici sorte,
samooplodne linije ili roditeljske komponente neće premašivati:
(aa) za proizvodnju osnovnog sjemena:
(i) inbred linije, 0.1%
(ii) jednostavni hibrid, svaka komponenta, 0.1%,
(iii) sorte, 0.5%,
(bb) za proizvodnju certificiranog sjemena:
(i) komponenta hibridnih sorti:
– inbred linije, 0.1%
– jednostavni hibrid, 0.1%,
– sorta, 1.0%,
(ii) sorte, 1.0%;
(b) sljedeći drugi standardi ili uvjeti bit će ispunjeni za proizvodnju sjemena
hibridnih sorti:
(aa) muške komponente će prašiti dovoljnom količinom peludi dok su biljke ženske
komponente u cvatu;
(bb) kada je potrebno provest će se čupanje metlica;
(cc) kada 5% ili više biljaka ženskih komponenata imaju receptivne njuške tučka,
postotak ženskih komponenata koje su raspršile pelud neće premašivati:
– 0,5% kod bilo kojeg nadzora,
– 1% kod ukupnih službenih nadzora u polju.
Za biljke se smatra da su raspršile pelud ili da ga raspršuju kada su na 50 mm
ili više od središnje osi ili laterala metlice, prašnici izvirili iz svojih
pljevica i raspršili ili raspršuju pelud.

C. *Sorghum* spp.
(a) postotak biljaka vrste Sorghum osim vrste usjeva ili biljaka za koje je
prepoznatljivo da očito nisu pravi pripadnici inbred linije ili komponente neće
premašivati:
(aa) za proizvodnju osnovnog sjemena
(i) pri cvjetanju: 0.1%,
(ii) pri sazrijevanju: 0.1%;
(bb) za proizvodnju certificiranog sjemena
(i) atipične biljke muške komponente koje su raspršile pelud kada biljke ženske
komponente imaju
receptivne njuške tučka: 0.1%,
(ii) atipične biljke ženske komponente
– u cvjetanju: 0.3%,
– u sazrijevanju: 0.1%;
(b) sljedeći standardi ili ostali uvjeti bit će ispunjeni za proizvodnju
certificiranog sjemena hibridnih sorti:
(aa) dovoljna količina peluda bit će raspršena od strane biljaka muške
komponente dok biljke ženske komponente imaju receptivne njuške tučka;
(bb) kada biljke ženske komponente imaju receptivne njuške tučka, postotak
biljaka te komponente koje su raspršile pelud ili raspršuju pelud neće
premašivati 0.1%;
(c) usjevi samooprašujućih sorti ili sintetičkih sorti Sorghum spp. bit će u
skladu sa slijedećim standardima: broj biljaka usjeva za koje je prepoznatljivo
da očito nisu pravi pripadnici sorte neće premašivati:
– jednu na 30 m2 za proizvodnju osnovnog sjemena,
– jednu na 10 m2 za proizvodnju certificiranog sjemena.

D. *Oryza sativa*:
broj biljaka koje su očito prepoznatljive kao divlje biljke ili biljke s crvenim
zrnima neće premašivati:
– 0 za proizvodnju osnovnog sjemena,
– 1 na 50 m2 za proizvodnju certificiranog sjemena.

3.a. Hibridi raži.

(a) Usjev će biti u skladu sa sljedećim standardima vezano uz udaljenosti od
susjednih izvora peludi koji mogu rezultirati nepoželjnim stranim oprašivanjem.

|  |  |
| --- | --- |
| Usjev | Minimalna udaljenost |
| 1 | 2 |
| za proizvodnju osnovnog sjemena pri korištenju muške sterilnosti | 1000 m |
| pri nekorištenju muške sterilnosti | 600 m |
| za proizvodnju certificiranog sjemena | 500 m |

(b) Usjev će imati dovoljan identitet i čistoću u pogledu
značajki komponenata, uključujući i mušku sterilnost.
Usjev će naročito biti usklađen sa sljedećim standardima ili ostalim uvjetima:
(i) broj biljaka u usjevu, koje su prepoznate da nisu pravi pripadnici
komponenata neće premašivati:
– jednu na 30 m2 za proizvodnju osnovnog sjemena,
– jednu na 10 m2 za proizvodnju certificiranog sjemena, ovaj će se standard pri
nadzoru u polju primjenjivati samo na žensku komponentu,
(ii) u slučaju osnovnog sjemena, kada se koristi muška sterilnost, stupanj
sterilnosti muške sterilne komponente iznosit će barem 98%.
(c) Kada je to primjereno, certificirano sjeme će se proizvoditi u miješanom
uzgoju ženske muško-sterilne komponente s muškom komponentom koja obnavlja mušku
plodnost.
3.b. Usjevi za proizvodnju certificiranog sjeme hibrida zobi, ječma, riže,
pšenice, tvrde pšenice, pravog pira i samooplodne pšenoraži
(a) Usjev će biti usklađen sa sljedećim standardima vezano uz udaljenosti od
susjednih izvora peludi koji mogu rezultirati nepoželjnim stranim oprašivanjem:
– minimalna udaljenost ženske komponente iznosit će 25 m od bilo koje druge
sorte iste vrste osim usjeva muške komponente,
– ta se udaljenost može zanemariti ako postoji dovoljna zaštita od bilo kakvoga
nepoželjnoga stranog oprašivanja.
(b) Usjev će imati dovoljan identitet i čistoću vezanu uz značajke komponenata.
Kada se sjeme proizvodi upotrebom hibridizacijskog sredstva, usjev će biti u
skladu sa sljedećim standardima ili ostalim uvjetima:
(i) minimalna čistoća sorte svake komponente iznosit će:
– zob, ječam, riža, pšenica, tvrda pšenica i pravi pir: 99.7%,
– samooplodna pšenoraž: 99.0%;
(ii) minimalni hibriditet mora biti 95%. Postotak hibriditeta ocijeniti će se u
skladu s postojećim međunarodnim metodama, ukoliko takve metode postoje. U
slučajevima kada se hibriditet utvrđuje tijekom ispitivanja sjemena prije
certificiranja ne treba izvršiti utvrđivanje hibriditeta tijekom nadzora u
polju.
4. Štetni organizmi koji smanjuju upotrebljivost sjemena, pogotovo Ustilagineae,
bit će na najmanjoj mogućoj razini.
5. Zadovoljavanje navedenih standarda ili ostalih uvjeta u pogledu osnovnog
sjemena ispitat će se u stručnom nadzoru u polju, te u slučaju certificiranog
sjemena, ispitat će se ili stručnim nadzorom u polju ili u nadzoru pod stručnom
kontrolom.
Ti će se nadzori u polju obavljati u skladu sa sljedećim uvjetima:
A. Stanje i faza razvoja usjeva dozvoljavat će primjereno ispitivanje.
B. Broj nadzora u polju bit će najmanje:
(a) za *Avena sativa, Hordeum vulgare, Oryza sativa, Phalaris canariensis,
Triticosecale, Triticum aestivum, Triticum durum, Triticum spelta, Secale
cereal*e dva;
(b) za *Sorghum* spp. i *Zea mays*
1) tijekom sezone cvatnje:
(aa) sorte i inbred linije: jedan,
(bb) hibridi: tri.

2) prije i poslije cvatnje
(aa) sorte i linije:
a) jedan pregled u fazi 5 – 7 listova
b) jedan pregled na prijemnom košu
(bb) hibridi:
a) jedan pregled u fazi 5 – 7 listova
b) jedan pregled u zriobi
c) jedan pregled na prijemnom košu
Kada usjev slijedi *Sorghum* spp. i *Zea mays* usjev ili u prethodnoj ili tekućoj
godini, obavit će se barem jedna posebna terenska inspekcija kako bi se
provjerilo jesu li ispunjene odredbe iznešene u točki 1. ovog Dodatka.
C. Veličina, broj i raspodjela dijelova polja na kojima će se vršiti inspekcija
u svrhu ispitivanja jesu li ispunjene odredbe ovog Dodatka odrediti će se u
skladu s primjerenim metodama (OECD) koje će objaviti Zavod za sjemenarstvo i
rasadničarstvo.

DODATAK 2.

UVJETI KOJIMA MORA UDOVOLJAVATI
SJEME

1. Sjeme će imati dovoljan identitet i čistoću sorte ili u slučaju sjemena
inbred linije, dovoljan identitet i čistoću vezanu uz njegove karakteristike. U
pogledu sjemena hibridnih sorti, gore navedene odredbe također će se
primjenjivati na karakteristike komponenata.
Sjeme vrsta koje su ispod navedene bit će u skladu sa sljedećim standardima ili
ostalim uvjetima:
A. *Avena sativa, Hordeum vulgare, Oryza sativa, Triticum aestivum, Triticum
durum, Triticum spelta* osim hibrida:

|  |  |
| --- | --- |
| Kategorija | Minimalna čistoća sorte (%) |
| Osnovno sjeme | 99.9 |
| Certificirano sjeme, prva generacija | 99.7 |
| Certificirano sjeme, druga generacija | 99.0 |

Minimalna čistoća sorte ispitat će se uglavnom u poljskim
pregledima provedenim u skladu s uvjetima određenima u Dodatku 1. ovoga
Pravilnika.
Aa. Samooplodne sorte *Triticosecale* osim hibrida

|  |  |
| --- | --- |
| Kategorija | Minimalna čistoća sorte (%) |
| Osnovno sjeme | 99.9 |
| Certificirano sjeme, prva generacija | 99.7 |
| Certificirano sjeme, druga generacija | 99.0 |

Minimalna čistoća sorte ispitat će se uglavnom poljskim
pregledima izvršenim u skladu s uvjetima određenima u Dodatku 1. ovoga
Pravilnika.
Ab. Hibridi zobi, ječma, riže, pšenice, tvrde pšenice, pravi pir i samooplodna
pšenoraž.
Minimalna čistoća sorte sjemena kategorije certificirano sjeme iznositi će 90%.
Ona će se ispitati službenim postkontrolnim testovima na primjerenoj količini
uzoraka.

B. *Sorghum* spp. i *Zea mays*:
Kada se za proizvodnju certificiranog sjemena hibridnih sorti koristi ženska
muško-sterilna komponenta i muška komponenta koja ne obnavlja mušku fertilnost,
sjeme će se proizvoditi:
– ili stapanjem partija sjemena u mjeri koja je primjerena sorti gdje se, s
jedne strane, koristi ženska muško-sterilna komponenta, te s druge strane,
ženska muško-fertilna komponenta,
– ili uzgajanjem ženske muško-sterilne komponente i ženske muško--fertilne
komponente u mjeri primjerenoj sorti. Udio tih komponenata ispitat će se u
poljskim pregledima koje će se provoditi u skladu s uvjetima određenima u
Dodatku 1. ovoga Pravilnika.

C. *Hibridi raži*
Sjeme neće biti potvrđeno kao certificirano sjeme osim ako se ne izradi
izvještaj rezultata službene naknadne kontrole na službeno prikupljenim uzorcima
osnovnog sjemena obavljenog tijekom sezone uzgoja sjemenskog usjeva namijenjenog
za certificiranje kao certificiranog kako bi se utvrdilo je li osnovno sjeme
zadovoljilo uvjete za osnovno sjeme određene u ovom Pravilniku u pogledu
identiteta i čistoće vezanih uz karakteristike komponenata, uključujući i mušku
sterilnost.
2. Sjeme će biti u skladu sa sljedećim standardima ili ostalim uvjetima u
pogledu klijanja, analitičke čistoće i sadržaja sjemena ostalih biljnih vrsta: u
Tablici 1.
 *Tablica 1.*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Vrsta  i  kategorija | Kategorija | Najveći sadržaj vlage u sjemenu¹ (težinski %) | Najmanja čistoća sorte²    (%) | Klijavost najmanje(% od čistog sjemena) | Tehnička čistoća-najmanji dio čistog sjemena(težinski %) | Najveći dozvoljeni broj sjemena drugih vrsti bilja u uzorku navedeni u stupcu 4, prilogu 3 (zajedno u stupcu) | | | | | Ostali zahtjevi, prije svega zdravstveno stanje |
| Ukupno  druge vrste bilja³ | Druge vrste žitarica | Druge vrste,  razne žitarice | Avena fatua,  A. sterilis  A. ludoviciana,  Lolium  termulentum | Raphanus  Raphanistrum  Agrostemma  ghitago |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| *Avena sativa*  zob | O | 16 | 99,9 | 856 | 99 | 4 | 14 | 3 | 05 | 1 | 8 |
| C1 | 16 | 99,7 | 856 | 98 | 10 | 7 | 7 | 05 | 3 |
| C2 | 16 | 99,0 | 856 | 98 | 10 | 7 | 7 | 05 | 3 |
| *Fagopyrum  esculentum*    heljda | O | 15 | 95 | 80 | 98 | 57 | N | N | N | N |  |
| C1 | 15 | 90 | 80 | 97 | 157 | N | N | N | N |  |
| C2 | 15 | 90 | 80 | 97 | 157 | N | N | N | N |  |
| T | 15 | 90 | 80 | 97 | 207 | N | N | N | N |  |
| *Hordeum vulgare*    ječam | O | 16 | 99,9 | 85 | 99 | 4 | 14 | 3 | 05 | 1 | 8 |
| C1 | 16 | 99,7 | 85 | 98 | 10 | 7 | 7 | 05 | 3 |
| C2 | 16 | 99,0 | 85 | 98 | 10 | 7 | 7 | 05 | 3 |
| Oryza sativa    riža | O | N | 99,9 | 80 | 98 | 49 | N | N | N | N |  |
| C1 | N | 99,7 | 80 | 98 | 109 | N | N | N | N |  |
| C2 | N | 99,0 | 80 | 98 | 159 | N | N | N | N |  |
| *Panicum  miliaceum*  proso | O | 14 | 95 | 80 | 98 | N | N | N | N | N |  |
| C1 | 14 | 90 | 80 | 97 | N | N | N | N | N |  |
| C2 | 14 | 90 | 80 | 97 | N | N | N | N | N |  |
| T | 14 | 90 | 80 | 97 | N | N | N | N | N |  |
| *Phalaris  canariensis*  blještac | O | 14 | P | 75 | 98 | 4 | 1 | N | 05 | N |  |
| C | 14 | P | 75 | 98 | 10 | 5 | N | 05 | N |  |
| *Secale cereale*  raž | O | 16 | P | 85 | 98 | 4 | 1 | 3 | N | 1 | 8 |
| C | 16 | P | 85 | 98 | 10 | 7 | 7 | N | 3 |
| *Sorghum bicolor*  sirak | O | 14 | P | 80 | 98 | N | N | N | 05 | N |  |
| C | 14 | P | 80 | 98 | N | N | N | 05 | N |  |
| *Sorghum  sudanense*  sudanska trava | O | 14 | P | 80 | 98 | N | N | N | 05 | N |  |
| C | 14 | P | 80 | 98 | N | N | N | 05 | N |  |
| *Sorghum bicolor  X S. sudanense*  križanci sirka i sudanske trave | O | 14 | P | 80 | 98 | N | N | N | 05 | N |  |
| C | 14 | P | 80 | 98 | N | N | N | 05 | N |  |
| *Triticum  aestivum*  pšenica | O | 16 | 99,9 | 85 | 99 | 4 | 14 | 3 | 05 | 1 | 8 |
| C1 | 16 | 99,7 | 85 | 98 | 10 | 7 | 7 | 05 | 3 |
| C2 | 16 | 99,0 | 85 | 98 | 10 | 7 | 7 | 05 | 3 |
| *Triticum durum*  durum pšenica | O | 16 | 99,9 | 85 | 99 | 4 | 14 | 3 | 05 | 1 | 8 |
| C1 | 16 | 99,7 | 85 | 98 | 10 | 7 | 7 | 05 | 3 |
| C2 | 16 | 99,0 | 85 | 98 | 10 | 7 | 7 | 05 | 3 |
| *Triticum spelta*  pravi pir | O | 16 | 99,9 | 85 | 99 | 4 | 14 | 3 | 05 | 1 | 8 |
| C1 | 16 | 99,7 | 85 | 98 | 10 | 7 | 7 | 05 | 3 |
| C2 | 16 | 99,0 | 85 | 98 | 10 | 7 | 7 | 05 | 3 |
| X *Triticosecale*  pšenoraž | O | 16 | 99,7 | 85 | 98 | 4 | 14 | 3 | 05 | 1 | 8 |
| C1 | 16 | 99,0 | 80 | 98 | 10 | 7 | 7 | 05 | 3 |
| C2 | 16 | 98,0 | 80 | 98 | 10 | 7 | 7 | 0 | 3 |
| *Zea mays*  kukuruz | O | 14 | P | 90 | 98 | N | N | N | N | N |  |
| C | 14 | P | 90 | 98 | N | N | N | N | N |  |

(1) sadržaj vlage se ispituje na konačnim uzorcima sjemena i
ako postoji sumnja, da je sadržaj vlage previsok;
(2) sortna čistoća se provjerava prije svega pri poljskim pregledima sjemenskog
usjeva u skladu s uvjetima iz Dodatka 1;
(3) najveći dozvoljeni sadržaj sjemena, naveden u stupcu 7, uključuje sjeme iz
stupaca 8 do 11;
(4) ako je u prvom uzorku 1 sjemenka više od dozvoljenog, to se ne smatra kao
kao nečistoća (primjese), ako je drugi uzorak jednake veličine bez sjemenki
drugih vrsta žita;
(5) prisutnost 1 sjemenke divlje zobi (Avena fatua) ili Sterilna zob (crvena
divlja zob)(Avena sterilis ili Avena ludoviciana) ili Ljulja vratića (Lolium
temulentum) u propisanom uzorku ne smatra se kao nečistoća, ako je drugi uzorak
jednake veličine bez sjemenki navedenih vrsta biljaka;
(6) kod sorti zobi, koje su službeno razvrstane u skupinu ‘golica’, najmanja
klijavost je smanjena na 75 % čistog sjemena. U tom slučaju je na certifikatu o
sjemenu naznačeno ‘najmanja klijavost 75 %’;
(7) najveći dozvoljeni broj sjemenki tatarske heljde (Fagopyrum tataricum);
– O (osnovno sjeme) najviše 1
– C1 (certificirano sjeme prve generacije) najviše 2
– C2 (certificirano sjeme druge generacije) najviše 2
(8) zahtjevi za zdravstveno stanje su navedeni u trećoj točki tog dodatka;
(9) najveći dozvoljeni broj crvenih sjemenki riže (Oryza sp.) i sjemena prosa
(Panicum sp.);
– O (osnovno sjeme) najviše 1 najviše 1
– C1 (certificirano sjeme prve generacije) najviše 3 najviše 3
– C2 (certificirano sjeme druge generacije) najviše 5 najviše 3
– (N) nisu propisani zahtjevi s obzirom na graničnu vrijednost;
– (P) za sortnu čistoću vrijede zahtjevi za sortnu čistoću sjemenskog usjeva na
polju.
1.1 Kod hibridnih sorti zobi, ječma, pšenice, tvrde pšenice, pira i pšenoraži je
sortna čistoća sjemena kategorije certificirano sjeme 90 %, ostali zahtjevi za
kakvoću sjemena su jednaki kao za sjeme kategorije certificirano sjeme prve
generacije
3. Štetni organizmi koji smanjuju upotrebljivost sjemena bit će svedeni na
najmanju moguću razinu.

*Tablica 2.*

|  |  |  |  |
| --- | --- | --- | --- |
| Vrsta/Štetni organizam | Kategorija  sjemena | Propisana vrijednost¹  (v %) | Granična vrijednost²  (v %) |
| 1 | 2 | 3 | 4 |
| ***Avena sativa-* zob** | | | |
| Mrežasta pjegavost zobi (*Pyrenophora avenae*) (P) | | 20 | N |
| Glavnica raži (*Claviceps purpurea*) (L) | O | N | 15 |
| C1, C2 | N | 35 |
| ***Hordeum vulgare-* ječam** | | | |
| Pjegavost ječma (*Pyrenophora graminea*) (P) | | 2 | 20 |
| Snježna plijesan (*Fusarium nivale*) (L) | | 10 | N |
| Glavnica raži (*Claviceps purpurea*)5 (L) | O | N | 15 |
| C1, C2 | N | 35 |
| Prašna snijet ječma (*Ustilago nuda*) (P) | O | 0,1 | 0,8 |
| C1, C2 | 0,1 | 2 |
| ***Triticum aestivum –*   pšenica i *Triticum spelta –* pravi pir** | | | |
| Smeđa pjegavost pšenice (*Septoria nodorum*) (P, po potrebi L) | | 20 | N |
| Snježna plijesan (*Fusarium nivale*) (L) | | 10 | N |
| Smrdljiva snijet (*Tilletia spp*.) (P) | | 10 | 3004 |
| Glavnica raži (*Claviceps purpurea* )5 (L) | O | N | 15 |
| C1, C2 | N | 35 |
| Snijet (*Ustilago spp*.) (P, po potrebi L) | O | 0,1 | 0,8 |
| C1, C2 | 0,1 | 2 |
| ***Triticum durum –*   durum (tvrda) pšenica** | | | |
| Snježna plijesan (*Fusarium nivale*) (L) | | 10 | N |
| Glavnica raži (*Claviceps purpurea*)5 (L) | O | N | 15 |
| C1, C2 | N | 35 |
| Snijet (*Ustilago spp*.) (P, po potrebi L) | O | 0,1 | 0,8 |
| C1, C2 | 0,1 | 2 |
| ***Secale cereale –*  raž** | | | |
| Snježna plijesan (*Fusarium nivale*) (L) | | 10 | N |
| Smrdljiva snijet (*Tilletia spp*.) (P) i (L) | | 10 | 3004 |
| Snijet raži (Antraknoza) *Urocystis occulta* (P) | | 10 | 3004 |
| Samooplodne sorte raži – glavnica raži  (*Claviceps purpurea*)5 (L)  Hibridne sorte raži – glavnica raži  (*Claviceps purpurea*)5 (L) | O | N | 15 |
| C | N | 35 |
| O | N | 15 |
| C | N | 43,5 |
| **X *Triticosecale –* pšenoraž** | | | |
| Snježna plijesan (*Fusarium nivale*) (L) | | 10 | N |
| Snijet (*Tilletia spp.*) (P) i (L) | | 10 | 3004 |
| Snijet raži (Antraknoza) (*Urocystis occulta*) (P) | | 10 | 3004 |
| Glavnica raži (*Claviceps purpurea*)5 (L) | O | N | 15 |
| C1, C2 | N | 35 |

ZAHTJEVI U POGLEDU ZDRAVSTVENOG STANJA SJEMENA ŽITARICA
Napomene:
(1) pri prekoračenju propisane vrijednosti sjeme treba tretirati s propisanim i
učinkovitim sredstvom za zaštitu bilja;
(2) pri prekoračenju granične vrijednosti stavljanje sjemena na tržište nije
dozvoljeno;
(3) u slučaju prisutnosti pet sklerocija ili njihovih dijelova u propisanom
uzorku smatra se da sjeme ispunjava zahtjeve ako u drugom uzorku jednake
veličine nema više od četiri sklerocija ili njihovih dijelova;
(4) broj sjemena u uzorku;
(5) u slučaju Glavnice raži (Claviceps purpurea) vrijednosti se izražavaju
brojem sklerocija ili njihovih dijelova;
(P) utvrđuje se poljskim pregledom sjemenskog usjeva;
(L) utvrđuje se u laboratoriju;
(N) nema propisanih zahtjeva s obzirom na graničnu vrijednost.
Kod sjemena iz ekološke proizvodnje ukoliko se prekorači propisana, odnosno
granična vrijednost, stavljanje na tržište sjemena za ekološku proizvodnju uz
naznaku na certifikatu »sjeme iz ekološke proizvodnje« nije dozvoljeno, i treba
ga tretirati s propisanim i učinkovitim sredstvom za zaštitu bilja.

DODATAK 3.

**3.1. Težina partije i uzorka**

|  |  |  |  |
| --- | --- | --- | --- |
| Vrste | Maksimalna težina partije (u tonama) | Minimalna težina uzorka uzetog iz partije (u gramima) | Težina uzorka za određivanje po broju određenom u stupcima 4 – 10 Dodatka 2 (2.) (A) i Dodatka 2 (3.) (u gramima) |
| 1 | 2 | 3 | 4 |
| *Avena sativa,* |  |  |  |
| *Hordeum vulgare,* |  |  |  |
| *Triticum aestivum,* |  |  |  |
| *Triticum durum,* |  |  |  |
| *Triticum spelta,* |  |  |  |
| *Secale cereale,* |  |  |  |
| *Triticosecal* | 25 | 1000 | 500 |
| *Phalaris canariensis* | 10 | 400 | 200 |
| *Oryza sativa* | 25 | 500 | 500 |
| *Sorghum* spp. | 10 | 1000 | 900 |
| *Zea mays*, osnovno sjeme |  |  |  |
| inbred linija | 40 | 250 | 250 |
| *Zea mays,* osnovno sjeme |  |  |  |
| osim onog inbred linija; |  |  |  |
| certificirano sjeme | 40 | 1000 | 1000 |
| Maksimalna težina partije ne smije biti veća za više od 5% | | | |

**3.2. Način postupanja prilikom uzimanja uzoraka, te uzimanje
broja i mase kao i označavanja uzoraka u inspekcijskom postupku**

Prilikom uzimanja uzoraka za inspekcijske potrebe iz zbirnog se uzorka formiraju
dva prosječna uzorka te po potrebi i dva uzorka za ispitivanje udjela vlage u
sjemenu.
Jedan uzorak dostavlja se Zavodu, a drugi ostaje dobavljaču sjemena (u daljem
tekstu: vlasniku uzorka).
Nakon obavljenog ispitivanja Zavod čuva uzorke šest mjeseci.
Uzorci za ispitivanje udjela vlage upotrebljivi su u razdoblju od 48 sati od
uzorkovanja sjemena.
Uzorak sjemena uzet za inspekcijske potrebe pakira se sukladno postupku
propisanom ISTA Metodama ispitivanja kakvoće sjemena i obvezno se pečati voskom
ili plombira.
Na pečatu odnosno plombi, mora biti vidljivo otisnuta oznaka tijela čiji je
inspektor uzeo uzorak.
Pečat ili plomba stavljaju se tako da se onemogući otvaranje ambalaže bez
oštećenja pečata odnosno plombe.
Uzeti se uzorci označavaju pričvršćivanjem etikete na uzorak tako da ju se ne
može skinuti bez povrede pečata odnosno plombe.
Etiketa mora sadržavati sljedeće podatke:
1. vrstu bilja;
2. datum uzimanja uzorka, a za ispitivanje vlage i vrijeme uzimanja uzorka;
3. naziv preparata kojim je sjeme tretirano;
4. potpis inspektora koji je uzeo uzorak.
Podaci na etiketi moraju biti ispisani na način i sredstvom da se ne mogu
neopaženo mijenjati i brisati.
O uzimanju uzorka za inspekcijske potrebe sastavlja se Zapisnik na Obrascu 14
čiji je sadržaj utvrđen u Dodatku 6. ovog Pravilnika. U Zapisnik se unose i
podaci o specifičnim okolnostima koje bi mogle utjecati na kakvoću sjemena, ako
su takve okolnosti postojale pri uzimanju uzorka uz naznaku da je uzorak uzet na
način utvrđen ovim Pravilnikom.
Zapisnik se dostavlja osobi kod koje je uzet uzorak i osobi koja je sjeme
certificirala.
Uzorak za analizu dostavlja se ovlaštenom laboratoriju pod šifrom uz dopis kojim
se označavaju samo neophodni podaci o sjemenu (vrsta bilja i naziv preparata
kojim je sjeme tretirano).
Skidanje etikete s uzorka i šifriranje uzorka obavlja se u nazočnosti
rukovoditelja Ureda čiji je inspektor uzeo uzorke ili u nazočnosti druge osobe
koju on za to ovlasti.
O šifriranju uzorka sastavlja se Zapisnik o šifriranju uzorka uzetog u
inspekcijskom postupku koji mora sadržavati:
– naziv pravne ili fizičke osobe kod koje je uzorak uzet;
– biljnu vrstu i kategoriju sjemena;
– broj deklaracije;
– oznaka (broj i datum) Zapisnika o uzimanju uzorka;
– popis službenih osoba koje su prisustvovale šifriranju uzorka.
Originalne etikete čuvaju se u prilogu Zapisnika o šifriranju uzorka uzetih u
inspekcijskom postupku.
Šifriranje uzorka i Zapisnik o šifriranju uzorka uzetog u inspekcijskom postupku
predstavlja službenu tajnu.
Nakon analize uzorka za inspekcijske potrebe ovlašteni laboratorij je dužan
dostaviti tri primjerka izvješća o kakvoći sjemena inspektoru koji je dostavio
uzorak.
Inspektor zadržava dva primjerka Izvješća, jedan dostavlja sa Zapisnikom
vlasniku uzorka.

DODATAK 4.

**Certifikat o sjemenu na pakiranju**

A. *Potrebne informacije*
(a) Za osnovno sjeme i certificirano sjeme:
1. EC pravila i standardi;
2. Tijelo ovlašteno za certifikaciju, naziv ili kratica zemlje (Zavod za
sjemenarstvo i rasadničarstvo, Hrvatska);
3. Referentni broj partije;
3.a. Mjesec i godina plombiranja izraženi na slijedeći način: »plombirano…«
(mjesec i godina);
ili
mjesec i godina posljednjeg službenog uzimanja uzoraka u svrhu certificiranja,
izraženi na slijedeći način: »uzorci uzeti…« (mjesec i godina);
4. Vrsta: hrvatski latinski naziv;
5. Sorta: naziv sorte;
6. Kategorija;
7. Zemlja proizvodnje;
8. Neto ili bruto težina ili broj sjemenki u pakiranju;
9. Tretirano: naziv aktivne tvari sredstva za zaštitu bilja;
10. U slučaju sorti koje su hibridi ili inbred linije:
– za osnovno sjeme:
ime komponente kojoj osnovno sjeme pripada, koje može biti naznačeno u obliku
koda, uz poziv na konačnu sortu, sa ili bez poziva na njezinu funkciju (muška
ili ženska), uz riječ »komponenta«;
– za certificirano sjeme:
ime sorte kojoj sjeme pripada, uz riječ »hibrid«;
11. Kada se ponovno ispituje klijavost, potrebno je naznačiti »ponovno ispitano«
i (mjesec i godinu), te se može navesti laboratorij koji je napravio ponovno
ispitivanje. Takva informacija mora se naznačiti na službenoj naljepnici
prilijepljenoj na certifikat o sjemenu na pakiranju;
(b) Za mješavinu sjemena:
1. »Mješavina …« (vrste ili sorte);
2. Tijelo odgovorno za plombiranje i država;
3. Referentni broj partije;
3.a. Mjesec i godina plombiranja izraženi na sljedeći način: »zapečaćeno …«
(godina i mjesec);
4. Vrsta, kategorija, sorta, zemlja proizvodnje i težinski udio svake od
komponenata; nazivi vrste i sorte biti će naznačeni barem na latiničnom pismu;
5. Neto ili bruto težina ili broj sjemenki u pakiranju;
6. Kada je naznačena težina i koriste se granulirani pesticidi, peletirane tvari
ili drugi kruti aditivi, naznačit će se priroda aditiva, te približan omjer
između težine čistog sjemena i ukupne težine;
7. Kad se ponovno testira klijanje svih komponenata mješavine, naznačit će se
riječi »ponovno testirano … (mjesec i godina)« te se može navesti laboratorij
odgovoran za ponovno ispitivanje. Takva informacija mora se naznačiti na
službenoj naljepnici prilijepljenoj na certifikat o sjemenu na pakiranju;
8. »Prodaja dozvoljena isključivo u …« (država).

B. *Minimalne dimenzije*
110 mm x 67 mm.

**Certifikat proizvođača – sitna pakiranja**

Certifikat proizvođača u označavanju sitnih pakiranja mora sadržavati sljedeće
podatke:
1. »Sitno pakiranje stavljanje na tržište dozvoljeno je samo na području
Republike Hrvatske«
2. Ime i naziv dobavljača
3. Tijelo ovlašteno za certifikaciju, naziv ili kratica zemlje (Zavod za
sjemenarstvo i rasadničarstvo, Hrvatska);
4. Vrsta, hrvatski latinski naziv;
5. Sorta, naziv sorte;
6. Kategorija
7. Referentni broj partije
8. Mjesec i godina plombiranja izraženi na sljedeći način: »plombirano…« (mjesec
i godina);
9. Neto ili bruto težina ili broj sjemenki u pakiranju;
10. Tretirano: naziv aktivne tvari sredstva za zaštitu bilja.

DODATAK 5.

**Certifikat o sjemenu na pakiranju i dokumenti potrebni u slučaju sjemena koje
nije konačno certificirano, požeto u drugoj državi članici**

A. *Informacije potrebne na certifikatu o sjemenu na pakiranju:*
– tijelo odgovorno za stručni nadzor i država članica ili njena kratica;
– vrste, naznačene barem pod njihovim botaničkim imenom, koje može biti
naznačeno u skraćenom obliku i bez naziva ovlaštenog tijela, na latiničnom
pismu;
– sorta, naznačena barem na latiničnom pismu; u slučaju sorti (inbred linija,
hibrida) koje su namijenjene isključivo kao komponente za sorte hibrida, dodat
će se riječ »komponenta«;
– kategorija;
– u slučaju hibridnih sorti, riječ »hibrid«;
– neto ili bruto težina;
– riječi »sjeme nije konačno certificirano«.

B. *Boja certifikata na pakiranju:*
Certifikat na pakiranju će biti sive boje.

C. *Informacije potrebne za certifikat o sjemenu uz otpremnicu:*
– tijelo koje izdaje dokument;
– vrsta, naznačena barem pod svojim botaničkim nazivom, koji može biti napisan u
skraćenom obliku i bez naziva tijela, na hrvatskom ili latinskom;
– sorta,
– kategorija;
– referentni broj partije sjemena korištenog za sjetvu sjemenskog usjeva i ime
zemlje ili zemalja koje su certificirale to sjeme;
– parcela ili referentni broj partije;
– površina sjemenskog usjeva na kojeg se odnosi certifikat o sjemenu
– količina požetog sjemena i broj pakiranja;
– broj generacija nakon osnovnog sjemena, u slučaju certificiranog sjemena;
– potvrda da su ispunjeni uvjeti koje je morao zadovoljiti usjev iz kojeg je
proizvedeno sjeme;
– kada je primjereno, rezultati preliminarne analize sjemena.

DODATAK 6.

![](dodatni/145080.gif)
![](dodatni/145079.gif)
![](dodatni/145078.gif)
![](dodatni/145077.gif)
![](dodatni/145076.gif)
![](dodatni/145075.gif)
![](dodatni/145074.gif)
![](dodatni/145073.gif)
![](dodatni/145072.gif)
![](dodatni/145071.gif)
![](dodatni/145070.gif)
![](dodatni/145069.gif)
![](dodatni/145068.gif)
![](dodatni/145067.gif)
![](dodatni/145066.gif)
![](dodatni/145065.gif)
![](dodatni/145064.gif)
![](dodatni/145063.gif)
![](dodatni/145062.gif)
![](dodatni/145061.gif)
![](dodatni/145060.gif)

DODATAK 7.

**PROGRAM ZA OSPOSOBLJAVANJE UZORKIVAČA SJEMENA**

**Cilj programa**
Osposobiti kandidate za uzorkivače sjemena pravilnim pristupom i izvedbom
uzorkovanja sjemena
 **Izvedba programa**
Program osposobljavanja uzorkivača sastoji se od tri dijela:
I Teoretski dio
II Praktični dio
III Provjera uspješnosti
 **I Teoretski dio**
1. *Opći pojmovi o sjemenu*
1.1. Definicija i oblici pojavljivanja sjemena u prometu (prema Pravilniku o
temeljnim zahtjevima kakvoće, načinu ispitivanja, pakiranju i deklariranju
sjemena poljoprivrednog bilja)
1.2. Partija sjemena (definicija, veličina, način pakiranja i drugo)
1.3. Deklariranje partije sjemena (potrebna dokumentacija za sjeme iz domaće
proizvodnje i uvoza), deklaracije na ambalaži, deklaracije uz otpremnicu,
produljenje valjanosti deklaracije i drugo.
2. *Uzorkovanje sjemena*
2.1. Oprema i pribor za uzorkovanje
2.2. Cilj uzorkovanja
2.3. Prijava za uzimanje uzoraka
2.4. Priprema za uzorkovanje
2.5. Mjere sigurnosti
2.6. Uzorkovanje sjemena
2.6.1. Uzimanje primarnih uzoraka
2.6.2. Intenzitet uzorkovanja
2.6.3. Formiranje zbirnih i prosječnih uzoraka i uzoraka za vlagu
2.6.4. Pakiranje, označavanje, pečaćenje i dostava uzoraka laboratoriju
2.6.5. Čuvanje uzoraka (prostorije za čuvanje uzoraka, te svrha čuvanja)

**II Praktični dio**1.1. Pokazno uzorkovanje sjemena iz pakiranja uz uporabu šila za uzorkovanje
1.2. Pokazno uzorkovanje sjemena sondom
1.3. Pokazno uzorkovanje sjemena rukom (šakom)
1.4. Pokazno formiranje zbirnog uzorka, uzorka za vlagu i prosječnog uzorka, te
korištenje razdjeljivača uzoraka
1.5. Pokazno pakiranje i pečaćenje uzorka
2.1. Praktično ponavljanje pokazanih radnji na pripremljenom sjemenu
(pojedinačno svaki kandidat).
2.2. Pitanja kandidata po temi uzorkovanje sjemena

**III Provjera uspješnosti kandidata**Praćenje praktičnog dijela obuke i ocjena (prolazi - ne prolazi) snalaženja
kandidata.
Pismeni test od 30 pitanja (prolaz s maksimalno 5 netočnih odgovora).

Pravilnik, NN 92/2006-2157
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)